Xhuliano Skuka

Xhuliano Skuka (lindur më 2 gusht 1998) është një futbollist profesionist shqiptar i cili luan si sulmues për klubin francez Metz dhe kombëtaren shqiptare.

Karriera me klube
Korabi
Skuka e nisi karrierën e tij si profesionist në sezonin 2017–18 si lojtar i Korabit në Kategorinë e Parë. Ai debutoi zyrtarisht më 16 shtator në humbjen 4–1 në transfertë kundër Erzenit, duke u aktivizuar në pjesën e dytë si zëvëndësues. Ai u aktivizua dhe në gjashtë ndeshje të tjera gjatë fazës së parë të sezonit, duke mos e gjetur rrugën e rrjetës.

Më 1 shtator 2018, Skuka firmosi kontratën e tij të parë si profesionist, duke nënshkruar me Korabin deri në qershor 2021. Ai fitoi vendin në formacionin titullar gjatë sezonit 2018–19. Ai shënoi golin e parë si profesionist më 6 tetor 2018 në barazimin 2–2 në transfertë kundër Ilirisë. Ai shënoi tregolshin e parë në karrierë më 2 shkurt 2019 në fitoren 3–1 në shtëpi kundër Veleçikut. Skuka e mbylli sezonin e tij të parë të plotë te Korabi duke shënuar 11 gola në 24 ndeshje në kampionat. Ai gjithashtu luajti edhe në dy ndeshjet e raundit të parë të Kupës së Shqipërisë, duke bërë debutimin e tij në këtë kompeticion, por Korabi u eliminua me rezultatin e përgjithshëm 2–1 nga Kastrioti.

Skuka u përmirësua ndjeshëm në sezonin 2019–20, duke shënuar 12 gola në vetëm 20 ndeshje në Kategorinë e Parë. Ai shënoi dy golat e parë të sezonit në formën e një dopiete në fitoren 3–0 në shtëpi kundër Veleçikut. Me rifillimin e futbollit pas ndalesës për shkak të Pandemisë së COVID-19, Skuka do të shënonte një dygolësh në barazimin 2–2 kundër Besëlidhjes më 28 qershor, e cila u pasua me një tjetër dygolësh në suksesin kundër Erzenit më 11 korrik. Ai shënoi golin e fundit për këtë sezon më 18 korrik në një tjetër barazim kundër Besëlidhjes.

Skuka e nisi sezonin e tij të katërt me Korabin më 4 nëntor 2020 duke shënuar golin e vetëm të ndeshjes kundër Orikut. Tetë ditë më vonë, në ndeshjen e raundit të dytë të kupës kundër kampiones në fuqi të Kategorisë Superiore Tiranës, Skuka shënoi golin e fitores të ekipit të tij në minutën e 119të në kohën shtesë, duke i shkaktuar një eliminim surprizë kryeqytetasve që bëri bujë në mediat sportive shqiptare. Kjo gjë solli edhe shkarkimin e trajnerit të Tiranës Emmanuel Egbo.

Më 21 nëntor, Skuka shënoi një tregolësh në fitoren 4–0 kundër Vorës në shtëpi. Në ndeshjen e kthimit në transfertë, ai shënoi plot katër gola duke i dhënë ekipit një fitore bindëse 5–1. Kjo ishte hera e parë që ai shënonte katër gola në një ndeshje. Skuka e mbylli sezonin me 14 gola në 22 ndeshje në Kategorinë e Parë, si dhe tre ndeshje dhe dy gola në kupë. Pavarësisht performancave të tij të mira përgjatë sezonit, Korabi nuk arriti dot të ngjitej në Kategorinë Superiore.

Dinamo
Më 30 qershor 2021, Skuka u prezantua si lojtari i ri i Dinamos; Korabi arriti të mbante 10% të kartonit të tij. 

Skuka bëri debutimin e tij në Kategorinë Superiore më 12 shtator në fitoren 2–0 kundër Kastriotit në javën e parë, duke u aktivizuar si zëvëndësues në minutën e 74të në vend të Stephen Chinedu. Ai shënoi golin e tij të parë me Dinamon në ndeshjen e tretë, në një humbje 6–3 kundër Vllaznisë në Shkodër; ai sërisht u aktivizua si zëvëndësues.

Më 3 nëntor, Skuka i shënoi sërisht Tiranës në kupë, duke udhëhequr Dinamon drejt një fitoreje 2–0 në Air Albania Stadium në ndeshjen e parë të raundit të dytë. Ai luajti vetëm 45 minuta në ndeshjen e kthimit, dhe pavarësisht se Dinamo u mposht 2–0, ata u kualifikuan pasi fituan nga gjuajtjet e penalltive, duke i shkaktuar Tiranës eliminimin në raundin e dytë për të dytin sezon rresht.

Ai luajti 13 ndeshje në kampionat gjatë fazës së parë të sezonit, duke shënuar një gol. Gjatë kohës së tij te Dinamo, Skuka shpesh herë u aktivizua si zëvëndësues dhe luajti si sulmues anësor, duke bërë që mesatarja e tij e shënimit të binte ndjeshëm.

Partizani
Më 6 janar 2022, Skuka u transferua te klubi tjetër i kryeqytit Partizani, duke u larguar nga Dinamo pas vetëm gjashtë muajsh. Ai firmosi një marrëveshje deri në qershor 2022. Ai debutoi dhjetë ditë më vonë në ndeshjen kundër Egnatias në Rrogozhinë, duke shënuar një nga golat e suksesit 3–0 të Partizanit.

Më 10 shkurt, në ndeshjen e kthimit të çerek-finales së kupës, Skuka shënoi golin e vetëm në fitoren 1–0 kundër ish ekipit të tij Dinamos, duke i eliminuar nga kompeticioni dhe duke dërguar Partizanin në gjysëm-finale. Ai vendosi të mos festonte golin e shënuar. Në përballjen gjysëm-finale kundër Vllaznisë, Skuka nuk shënoi në ndeshjen e parë, kurse në të dytën ishte i vetmi lojtar i Partizanit që humbi penalltinë në gjuajtjet e penalltive, duke i shkaktuar Demave të Kuq eliminimin.

Skuka e nisi sezonin e ri 2022–23 më 7 korrik duke debutuar në Ligën e Konferencës së Evropës; ai luajti 74 minuta në ndeshjen e parë të raundit të parë kualifikues kundër Saburtalos dhe asistoi golin e fitores të Partizanit. Në ndeshjen e kthimit, Partizani u mposht 1–0 pas kohës së rregullt dhe shtesës, duke e dërguar ndeshjen në gjuajtjet e penalltive; Skuka shënoi në tentativën e tij, megjithatë Partizani humbi 5–4 dhe u eliminua nga kompeticioni.

Skuka ishte protagonist në ndeshjen hapëse të Kategorisë Superiore, duke shënuar në minutën e 97të golin e dytë të fitores 2–1 kundër Egnatias në transfertë. Në dy javët e ardhshme, ai do të shënonte golat e fitores respektivisht kundër Laçit dhe Bylisit, me Partizanin që i fitoi të dyja ndeshjet me rezultatin 1–0, si dhe mori kreu e renditjes me nëntë pikë.

Më 28 shtator 2022, Skuka firmosi një kontratë të re deri në vitin 2025.

Metz
Më 23 janar 2023, Skuka u prezantua si lojtari i ri i Metz në Ligue 2, duke firmosur një kontratë deri në qershor 2026. Klubi francez pagoi 1.4 milion € për transferimin e tij, duke e bërë atë lojtarin më të shtrenjtë në historinë e Kategorisë Superiore; gjithashtu Partizani mbajti 20% të kartonit të tij.

Karriera ndërkombëtare
Më 20 tetor 2022, Skuka u ftua për herë të parë në kombëtaren shqiptare si një nga lojtarët e shumtë të Kategorisë Superiore nga trajneri Edoardo Reja për ndeshjen miqësore kundër Arabisë Saudite. Ai debutoi gjashtë ditë më vonë duke u aktivizuar si zëvëndësues në minutën e 47të në vend të Redon Xhixhës, me Shqipërinë që barazoi 1–1. Skuka shënoi golin e parë me ekipin kombëtar më 19 nëntor në fitoren 2–0 Armenisë; kjo ishte fitorja e parë e Shqipërisë në vitin 2022 si dhe e para pas dhjetë ndeshjesh.

Profili i lojtarit
Skuka konsiderohej si një talentet më premtues të Korabit dhe Kategorisë së Parë në vitet e para të tij si futbollist. Pozicioni i tii i preferuar është qëndër-sulmues. Gjatë periudhës së tij te Dinamo, Skuka u aktivizua si anësor i djathtë, si dhe trajneri i vendosi detyra mbrojtëse, duke bërë që mesatarja e tij e shënimit të pësonte rënje.

Skuka është një lojtar i cili shquhet për shpejtësinë, aftësinë për të shënuar gola si dhe dhe pozicionimin në fushën e lojës. Ai gjithashtu njihet si një gjuajtës i saktë i penalltive.

Dorian Bylykbashi, ish futbollist i Partizanit, e ka krahasuar Skukën me Daniel Xhafajn, golashënuesin e dytë më të mirë në historinë e Kategorisë Superiore.

Jeta personale
Përveç pasaportës shqiptare, Skuka gjithashtu zotëron pasaportën franceze.

Statistikat e karrierës

+ Ndeshjet dhe golat sipas klubit, sezonit dhe kompeticionitKlubiSezoniLigaKupaEvropaTjetërGjithsejDivizioniNdshGolaNdshGolaNdshGolaNdshGolaNdshGolaKorabi2017–18Kategoria e Parë7000——702018–19241120——26112019–20201210——21122020–21221432——2516Gjithsej763930——7939Dinamo2021–22Kategoria Superiore13141——172Partizani2021–22Kategoria Superiore20941——24102022–23631020—93Gjithsej26125120—3313Gjithsej karriera1125015420—12954

 Referime 

Lidhje të jashtme
Profili  te Transmarkt

Kategoria:Lindje 1998
Kategoria:Njerëz që jetojnë
Kategoria:Futbollistë shqiptarë
Kategoria:Futbollistë në kombëtaren shqiptare
Kategoria:Futbollistë në KF Korabi Peshkopi
Kategoria:Futbollistë në Kategoria e Parë
Kategoria:Futbollistë në Kategoria Superiore